Toernooi op dreef | Netwerk24
Toernooi op dreef
Deur Helena Barnard 22 Januarie 2020 06:02
Toeskouers sit Vrydag (17/01) gereed by die Diamant-ovaal in Kimberley vir die openingwedstryd van die o.19-Wêreldbeker tussen Suid-Afrika en Afganistan terwyl die spanne opwarm. Foto: Helena Barnard
Die kaptein van Suid-Afrika se o.19-krieketspan, Bryce Parsons, het erken hulle het Vrydag (17/01) gesukkel om die aflewerings van Afganistan se twee draaiboulers uit te pluis wat teen hulle moles gemaak het.
Suid-Afrika, die gasheer, is in dié openingswedstryd van die o.19-Wêreldbekertoernooi met sewe paaltjies geklop nadat hy vir 129 in 29,1 boulbeurte uitgeknikker is.
Só berig Johann de Jager op Netwerk24 oor die eerste wedstryd van die kriekettoernooi wat by die Diamant-ovaal in die Diamantstad begin het.
Saterdag (18/01) het Australië teen die Wes-Indiese Eilande gespeel, en Maandag (20/01) het Engeland ook by die Diamant-ovaal teen die Windies te staan gekom terwyl Australië en Nigerië mekaar op die B-veld gepak het.
Netwerk24 se sportredaksie berig dat Australië, die naaswenner van 2018 se Wêreldbekertoernooi vir o.19-spanne, Saterdag op 'n laagtepunt begin het.
Die Wes-Indiese Eilande het die Aussies oortuigend met drie paaltjies geklop.
Volgens 'n woordvoerder van Noord-Kaap Krieket is hulle tot dusver baie tevrede met die getal besoekers, hoewel al die skoolgroepe wat verwag is, nie opgedaag het nie.